אנטישמיות בתקופת מלחמת חרבות ברזל
צפון אמריקה > ארצות הברית

ב-9 באוקטובר, סוכה באוניברסיטת קליפורניה הושחתה באמצעות כתובות נאצה אנטי-ישראליות. ב-10 באוקטובר, אדם זרק אבנים מבעד לדלתות הזכוכית של בית כנסת ובית קפה בבעלות יהודית בפרזנו, קליפורניה, האבן לבית הקפה כללה פתק עם הכיתוב "כל העסקים היהודיים יהיו במוקד". ב-11 באוקטובר, באוניברסיטת קולומביה, אישה תקפה גבר ישראלי עם מקל לאחר שהתעמת איתה על כך שקרעה פוסטרים עם תמונות ומידע על ישראלים חטופים. היא הואשמה בפשע שנאה.
ב-11 באוקטובר נעצר גבר על שליחת מיילים מאיימים לבית כנסת בשרלוט, צפון קרוליינה. ב-14 באוקטובר, גבר בתחנת גרנד סנטרל בניו יורק הכה אישה בפניה, ואמר לה שזה מאחר שהיא יהודייה. ב-15 באוקטובר, בברקלי, קליפורניה, שלט חוצות הקורא לאנטישמיות הושחת בכתובות נאצה אנטישמיות ואנטי-ישראליות, תוך שבחים על התקפות חמאס. מספר בניינים בסן פרנסיסקו הושחתו גם הם עם הודעות דומות, מה שעורר גינוי מצד ראש העיר לונדון בריד והתובעת המחוזית ברוק ג'נקינס.
פרופסור מאוניברסיטת קורנל, ראסל ריקפורד, נאם בעצרת ב-15 באוקטובר, וכינה את התקפות חמאס "מרגשות". הנהגת האוניברסיטה גינתה את דבריו, והסנאטורית קירסטן ג'יליברנד וחברת הקונגרס קלודיה טני קראו לפטר אותו. לאחר מכן הוא התנצל על האמירות ב"קורנל דיילי סאן". ב-21 באוקטובר, הוכרז שריקפורד ייצא לחופשה לשארית הסמסטר.
ב-19 באוקטובר, משרד המבקר של אילינוי פיטר את אחת מעורכות הדין שלו, שרה צ'ודהורי, בגלל התבטאויות אנטישמיות שכתבה בעמוד האינסטגרם של עורך דין אחר, שהוא יהודי. בעקבות האירוע פוטרה צ'ודהורי גם מתפקידה כנשיאת לשכת עורכי הדין בדרום אסיה בשיקגו. ב-20 באוקטובר הושחת בניין ליד אחווה יהודית אוניברסיטת פנסילבניה באמצעות כתובות נאצה אנטישמיות.
ב-25 באוקטובר, בקופר יוניון קולג' במנהטן, ניו יורק, מפגינים פרו-פלסטיניים צעקו סיסמאות וחבטו על דלתות וחלונות הספרייה בזמן שסטודנטים יהודים ננעלו בפנים. הוועד היהודי-האמריקאי ומושלת ניו יורק קת'י הוקול גינו את התקרית.
אדם פרץ לביתה של משפחה יהודית בלוס אנג'לס ב-25 באוקטובר, וצעק "שחררו את פלסטין" ו"להרוג את היהודים".
ב-25 באוקטובר, הליגה נגד השמצה דיווחה שהתקריות האנטישמיות בארצות הברית עלו ב-388% מאז תחילת המלחמה, כולל תקיפות, הטרדות ומעשי ונדליזם.
ב-29 באוקטובר פורסמו באינטרנט איומים על הקהילה היהודית באוניברסיטת קורנל, איומים על ירי, אונס ורצח סטודנטיות וסטודנטים יהודים ועודדו אלימות נגדם. ה-FBI חוקר את האירוע כפשע שנאה. נכון ל-31 באוקטובר, משטרת מדינת ניו יורק הודיעה שיש לה חשוד במעצר.
ב-3 בנובמבר, דווח ב-CNN על מעצרו של אזרח ירדני בן 20, בגין תכנון מתקפת טרור נגד הקהילה היהודית ביוסטון, טקסס. באוניברסיטת מסצ'וסטס, סטודנט יהודי שהשתתף באירוע ב-3 בנובמבר הקורא לשחרור בני ערובה הותקף על ידי סטודנט אחר, שבמהלך האירוע ירק על דגל ישראל.
ב-5 בנובמבר פול קסלר מת מפצעיו לאחר שהותקף על ידי מפגין פרו-פלסטין בזמן ששניהם השתתפו בהפגנות בווסטלייק וילג', מחוז לוס אנג'לס, קליפורניה.
ב-6 בנובמבר, אישה נעצרה לאחר שנסעה עם מכוניתה לתוך בית ספר של השחוריים העבריים באינדיאנפוליס, אינדיאנה, משום הניחה שזהו "בית ספר ישראלי".
ב-5 בדצמבר במהלך שימוע בקונגרס האמריקאי בנושא האנטישמיות בקמפוסים באוניברסיטאות בארצות הברית, אליזבת מגיל נשיאת אוניברסיטת פנסילבניה, קלודין גיי נשיאת אוניברסיטת הרווארד וסאלי קורנבלות' נשיאת MIT סירבו לומר כי קריאה לרצח יהודים היא אנטישמיות וטענו "כי זה תלוי בהקשר".
בפברואר, מרצה באוניברסיטת סטנפורד דרשה מסטודנט יהודי "לעמוד בפינה, כמו שישראל עושה לפלסטינים".
ב-26 בפברואר 2024 במהלך אירוע הסברה ישראלית בקמפוס בקליפורניה עשרות פעילים פרו-פלסטינים התאספו מחוץ לאולם שבו התארח בין היתר סמנכ"ל פורום קהלת, פרצו לאולם והתפתח עימות פיזי.
בפברואר 2025 פורסם סקר שנערך על ידי הוועד היהודי האמריקני וממנו עולה כי רוב יהודי ארצות הברית הבוגרים שינו  את התנהגותם עקב חשש מאלימות ושנאה על רקע אנטישמי. בסוף 2024 כ־56% מהנשאלים הצהירו כי שינו את התנהגותם ב־12 החודשים שקדמו לסקר, לעומת 46% ב־2023 ו־38% ב־2022.